b'\n_START_ARTICLE_\nPaloma Picasso\n_START_SECTION_\nJoieria\n_START_PARAGRAPH_\nLa carrera de Paloma Picasso al m\xc3\xb3n de la joieria va comen\xc3\xa7ar el 1968, quan era dissenyadora de roba a Par\xc3\xads. Els collarets de fantasia que creava per ser venuts en petits mercats van cridar l\'atenci\xc3\xb3 dels cr\xc3\xadtics, i la van dur a iniciar la seva formaci\xc3\xb3 en cursos de joieria. Poc despr\xc3\xa9s, Yves Saint-Laurent la va convidar a dissenyar complements per una de les seves col\xc2\xb7leccions, i el 1971 ja estava treballant per a la joieria grega Zolotas._NEWLINE_Va dissenyar tamb\xc3\xa9 escenaris per a l\'autor i director teatral Rafael L\xc3\xb3pez-Cambil (tamb\xc3\xa9 conegut com a Rafael L\xc3\xb3pez-S\xc3\xa1nchez, amb qui es casaria temps despr\xc3\xa9s)._NEWLINE_El 1980 Picasso va comen\xc3\xa7ar a dissenyar per Tiffany & Co. de Nova York, feina que continua desenvolupant. En les seves  primeres creacions combinava el color amb una \xc3\xa0mplia varietat de pedres, amb auda\xc3\xa7os dissenys. Va comen\xc3\xa7ar a utilitzar el s\xc3\xadmbol del colom i el color vermell com el seu segell personal, un fet que continuaria fent durant tota la seva carrera.\n_START_SECTION_\nPerfums\n_START_PARAGRAPH_\nAmb el temps, Paloma Picasso va comen\xc3\xa7ar a diversificar la seva activitat cap a nous camps del disseny. El 1984 va comen\xc3\xa7ar a introduir-se al m\xc3\xb3n dels perfums, i va crear el molt reeixit "Paloma", per a L\'Or\xc3\xa9al. El seu marit, L\xc3\xb3pez-Cambil, va potenciar la imatge visual del producte amb un empaquetat en vermell i negre i la caracter\xc3\xadstica forma de l\'env\xc3\xa0s. En un article publicat a The New York Times, Paloma va definir el seu perfum com "el m\xc3\xa9s adequat per a dones fortes" com ella. Aquest mateix any va comen\xc3\xa7ar a fabricar-se una l\xc3\xadnia de bany que inclo\xc3\xafa loci\xc3\xb3 corporal, maquillatge, gel de bany i sab\xc3\xb3._NEWLINE_L\'any 2000, Paloma Picasso, famosa pels seus atrevits dissenys, va donar un gir a la seva carrera. Els colors primaris van donar pas al gris, al daurat i a l\'ocre. Aquest canvi es va veure tamb\xc3\xa9 reflectit en la imatge personal de la dissenyadora.\n_START_SECTION_\nActuaci\xc3\xb3\n_START_PARAGRAPH_\nPicasso va perdre, durant un temps, l\'inter\xc3\xa8s pel disseny despr\xc3\xa9s de la mort del seu pare el 1973, i aleshores va interpretar el paper de la comtessa Elisabet Bathory en la pel\xc2\xb7l\xc3\xadcula er\xc3\xb2tica Contes immoraux, del director polon\xc3\xa8s Walerian Borowczyk, rebent elogis de la cr\xc3\xadtica per la seva bellesa. No ha tornat a actuar.'